Jonas Vingegaard besvarede Tadej Pogacars angreb på sidste kilometer.

Tadej Pogacar prøvede, men forgæves. Sloveneren satte et angreb ind på den sidste kilometer af 15. etape, men denne gang lykkedes han ikke med missionen om at sætte sin nærmeste rival, Jonas Vingegaard, på plads. Og det er naturligvis noget, der glæder Jumbo-Visma-danskeren. - Jeg synes, jeg havde gode ben i dag og var i stand til at svare på hans angreb, så det er jeg egentlig glad for. Jeg er glad for, hvordan jeg havde det i finalen, og hvordan jeg kørte, siger Vingegaard til TV 2 Sport. Pogacar har flere gange under dette års Tour de France haft held med at distancere Vingegaard med sine eksplosive angreb. Men på søndagens etape sad den 26-årige dansker klistret til UAE-stjernens baghjul, og der blev han siddende. For selvom Jonas Vingegaard følte sig ovenpå, forsøgte han sig ikke selv med et kontraangreb. I stedet blev han siddende på siden af Pogacar. - Jeg var glad for, jeg kunne følge ham. Jeg var glad for, hvordan jeg havde det, og jeg kan føle mig selvsikker inden de næste dage, siger danskeren. De to rivaler krydsede målstregen side om side, og da bonussekunderne var gået til ryttere fra dagens udbrud, blev der ikke lavet ændringer i klassementet mellem løbets to førende ryttere.